**Vis de primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-au înflorit magnolii albe-n poartă

Și eu aștept să te transformi din floare

Într-un poem, s-aduci numai culoare

În viața mea, c-am fost uniți de soartă.

Cu tine-ncepe-un vis de primăvară

Și mi-aș dori să nu se mai termine,

Să mă transform din versuri în stamine,

Să-mi altoiesc aripile de ceară.

Petala ta, o dulce provocare,

În visul meu s-aprinde ca o hartă,

Când gust din ea, avid, precum din tartă,

Simt că mă-mbăt de farmec și savoare.

- Îţi bat în geam cu degete de soare,

Pe braţe legăn însăşi veşnicia,

Înmuguresc de dor, iar nostalgia

E-o lamă de cuţit. Tu ştii cât doare

Absenţa ta? Prin primăveri eterne

Te-aş invita, iubite, când destinul

Mi-ar înflori pe buze ca rubinul

Carnal, dar inocent. Putem aşterne

Frânturi de vers? De-or să-nverzească murii

Tu să urmezi cu paşi de gând cărarea

Unde magnolii albe-şi ning pudoarea,

Când eu te-aştept în mijlocul pădurii.

Ioan Grigoraș Liliana Trif